b'\n_START_ARTICLE_\nKirsi Ylijoki\n_START_SECTION_\nUra\n_START_PARAGRAPH_\nYlijoki on esiintynyt monissa televisiorooleissa. Ensimm\xc3\xa4inen televisiosarja, jossa h\xc3\xa4n esiintyi, oli MTV3:lla 1990-luvun lopulla esitetty draamasarja Syd\xc3\xa4n toivoa t\xc3\xa4ynn\xc3\xa4, jossa h\xc3\xa4n esitti yht\xc3\xa4 p\xc3\xa4\xc3\xa4henkil\xc3\xb6\xc3\xa4, Millaa. My\xc3\xb6hemmin h\xc3\xa4n on n\xc3\xa4ytellyt Paulaa Yle TV1:n vuonna 2000 esitt\xc3\xa4m\xc3\xa4ss\xc3\xa4 komediasarjassa T\xc3\xb6iss\xc3\xa4 rakas, Ritva Ker\xc3\xa4st\xc3\xa4 Nelosella vuonna 2004 esitetyss\xc3\xa4 draamakomediasarjassa Headhunters, Nella Kvisti\xc3\xa4 TV1-kanavan draamasarjassa Kotikatu vuosina 2004\xe2\x80\x932006 ja Kiti Kuikkaa, yht\xc3\xa4 p\xc3\xa4\xc3\xa4henkil\xc3\xb6ist\xc3\xa4, MTV3:n vuosina 2007\xe2\x80\x932010 esitt\xc3\xa4m\xc3\xa4ss\xc3\xa4 draamasarjassa Syd\xc3\xa4nj\xc3\xa4\xc3\xa4. Vuonna 2000 ensiesitettiin Veijo Meren n\xc3\xa4ytelm\xc3\xa4\xc3\xa4n perustuva televisioelokuva Sotamies Jokisen vihkiloma, jossa Ylijoki esitt\xc3\xa4\xc3\xa4 Anelmaa, ja vuonna 2005 h\xc3\xa4net n\xc3\xa4htiin TV1:n kolmiosaisessa minisarjassa NDA \xe2\x80\x93 Salassapitosopimus. H\xc3\xa4net on n\xc3\xa4hty my\xc3\xb6s televisiosarjoissa Hyv\xc3\xa4t neuvot kalliit ja Tahdon asia. Vuonna 2018 Ylijoki n\xc3\xa4htiin Susanna Reinbothin roolissa televisiosarjassa Keisari Aarnio._NEWLINE_Ensimm\xc3\xa4inen teatterielokuva, jossa Ylijoki esiintyi, oli Ere Kokkosen ohjaama, Arto Paasilinnan romaaniin perustuva komediaelokuva Kymmenen riivinrautaa (2002), jossa h\xc3\xa4n esitt\xc3\xa4\xc3\xa4 Tuula Virtasta. Muita elokuvia, joissa h\xc3\xa4n on n\xc3\xa4ytellyt, ovat pitk\xc3\xa4 elokuva Musta j\xc3\xa4\xc3\xa4 (2007), jonka ohjasi Petri Kotwica, ja lyhytelokuvat Perinteinen 60 km (2001) ja Milja (2005).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nYlijoen puoliso on Apocalyptica-yhtyeest\xc3\xa4 tunnettu Eicca Toppinen. Heill\xc3\xa4 on kaksi poikaa. Eicca Toppinen ja Kirsi Ylijoki ovat olleet yhdess\xc3\xa4 vuodesta 1996 asti ja he meniv\xc3\xa4t naimisiin vuonna 1997. Heill\xc3\xa4 on my\xc3\xb6s yhteinen musiikkiprojekti, kellarib\xc3\xa4ndin\xc3\xa4 2010 aloittanut Cherry & the Vipers, jossa Kirsi Ylijoki laulaa ja Eicca Toppinen soittaa rumpuja. Yhtye julkaisi debyyttialbuminsa Cherry & the Vipers syyskuussa 2013.'